Document ID: 32015R0602

DELEGIRANA UREDBA KOMISIJE (EU) 2015/602
z dne 9. februarja 2015
o spremembi Uredbe (EU) št. 978/2012 Evropskega parlamenta in Sveta glede praga ranljivosti iz točke 1(b) Priloge VII k navedeni uredbi
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (1) ter zlasti člena 9(2) Uredbe,
ob upoštevanju naslednjega:
(1)
V skladu s členom 9(1)(a) Uredbe (EU) št. 978/2012 lahko država upravičenka do sheme splošnih tarifnih preferencialov (v nadaljnjem besedilu: GSP) uživa ugodnosti tarifnih preferencialov, zagotovljenih v okviru posebnega spodbujevalnega režima za trajnostni razvoj in dobro upravljanje, če se v skladu s Prilogo VII šteje za ranljivo zaradi pomanjkanja diverzifikacije in nezadostne vključenosti v mednarodni trgovinski sistem.
(2)
V skladu s točko 1(b) Priloge VII se poleg pogoja iz točke 1(a) navedene priloge šteje, da je ranljiva država tista država, katere uvoz izdelkov iz Priloge IX v Unijo v povprečju zadnjih treh zaporednih let predstavlja manj kot 2 % vrednosti skupnega uvoza izdelkov iz Priloge IX s poreklom iz držav upravičenk do GSP v Unijo.
(3)
Komisija je v skladu z Uredbo (EU) št. 978/2012 pooblaščena, da ob spremembi seznama držav upravičenk do GSP sprejme delegirane akte za spremembo Priloge VII, da se pregleda prag ranljivosti iz točke 1(b) Priloge VII (v nadaljnjem besedilu: prag ranljivosti) in s tem ohrani sorazmerno enaka utež praga ranljivosti, kot je izračunan v skladu s Prilogo VII.
(4)
Z učinkom od 1. januarja 2015 so bili z Delegirano uredbo Komisije (EU) št. 1421/2013 (2) s seznama držav upravičenk do GSP iz Priloge II k Uredbi (EU) št. 978/2012 črtani Kitajska, Ekvador, Maldivi in Tajska. Glede na znaten delež uvoza iz držav upravičenk do GSP, ki ga predstavljajo navedene države, je zaradi njihovega črtanja s seznama držav upravičenk potrebna sprememba praga ranljivosti.
(5)
Zaradi vseh sprememb seznama držav v Prilogi II k Uredbi (EU) št. 978/2012 med začetkom veljavnosti navedene uredbe in 1. januarjem 2015 bi se povprečni skupni uvoz v Unijo iz vseh držav upravičenk do GSP, izračunan na podlagi zadnjih treh zaporednih let (2011-2013), zmanjšal na 30,55 %. Z zvišanjem praga ranljivosti z 2 % na 6,5 % s 1. januarjem 2015 bi se ohranila sorazmerno enaka utež praga ranljivosti, kot je določen v Prilogi VII.
(6)
V skladu z odstavkom 4 skupnega dogovora o delegiranih aktih med Evropskim parlamentom, Svetom in Evropsko komisijo so bila opravljena ustrezna in pregledna posvetovanja o tej uredbi, tudi na ravni strokovnjakov -
SPREJELA NASLEDNJO UREDBO:
Člen 1
V točki 1(b) Priloge VII k Uredbi (EU) št. 978/2012 se prag „2 %“ nadomesti s „6,5 %“.
Člen 2
Ta uredba začne veljati dan po objavi v Uradnem listu Evropske unije.
Uporablja se od 1. januarja 2015.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. februarja 2015

Labels: 3
15
19
5